**A PRO SILVA HUNGARIA**

**egyesület**

**ALAPSZABÁLYA**

**2023. május ..**

 A PRO SILVA HUNGARIA (a továbbiakban: **PRO SILVA** vagy **Egyesület**) az Egyesület gazdálkodás alapelveit elfogadó, céljai eléréséért tevékenykedő természetes és jogi személyek egyesülete.

 Tevékenységét az Alapszabályban foglaltak szerint végzi.

**I. ÁLTALÁNOS RENDELKEZÉSEK**

**1. §.**

 **Az Egyesület neve, székhelye, működési területe, pecsétje és jelvénye.**

 (1) A társadalmi szervezet neve: **PRO SILVA HUNGARIA**

Röviden: **PRO SILVA**

(2) A PRO SILVA székhelye: **Budapest II. ker. 10899/A hrsz.**

(3) A Pro Silva levelezési címe: **1021 Budapest, Budakeszi út 91.**

 (4) A PRO SILVA működési területe: **MAGYARORSZÁG**

(5) A PRO SILVA pecsétje:

 Körmezőben stilizált vegyeskorú, elegyes erdő **"PRO SILVA HUNGARIA" körfelirattal.**

**2. §.**

 **A PRO SILVA célja.**

(1) Az erdőnek az élővilágban betöltött szerepéhez illő közgondolkodás és cselekvés elősegítése.

 (2) Kiemelten az erdészeti tevékenység területén olyan szemlélet és olyan erdőgazdálkodás szorgalmazása, amely a természetes erdők strukturális, vizuális és biológiai sokféleségének a lehető legteljesebb megközelítése mellett törekszik az értékes faanyag és egyéb termék fenntartható, gazdaságos megtermelésére, a folyamatos erdőborítás meglétén és a termőhelyi adottságokon nyugvó, természetes folyamatok felhasználásán keresztül.

**3. §.**

 **A PRO SILVA céljainak megvalósításáért az alábbi területeken fejti ki tevékenységét.**

(1) Az erdei ökoszisztémákban uralkodó természeti törvények és természetes folyamatok, valamint a természetközeli erdőgazdálkodás terén szerzett tapasztalatok megismerésének, értékelésének és alkalmazásának elősegítése, a szükséges új ismeretek megszerzésének kezdeményezése, támogatása.

 (2) Követendő példaként a PRO SILVA által támogatott erdőgazdálkodást mindenki számára bemutatható minta és referencia terület hálózat kialakításának, bemutatásának előmozdítása.

 (3) A természetközeli erdőgazdálkodással kapcsolatos ismeretek, tapasztalatok elterjesztését célzó szakmai tanulmányutak, tapasztalatcserék, bemutatók és egyéb rendezvények szervezése, valamint rendszeres, tevékeny részvétel és közreműködés más szervezetek hasonló rendezvényein.

 (4) A kutatás és oktatás ösztönzése az erdei ökoszisztéma összehangolt, teljes körű tanulmányozására.

 (5) A természetközeli erdőgazdálkodás számára kedvező jogi- és közgazdasági környezet kialakításának elősegítése, a jogalkotók és hatóságok politikai és egyéni érdektől mentes, nyílt támogatása révén.

 (6) Tevékeny segítségnyújtás az erdőtulajdonosok, erdőgazdálkodók, gyakorló erdészek és erdőrajongók kezdeményezéseihez, munkáihoz.

 (7) Kölcsönös kapcsolat kiépítése és fenntartása mindazokkal, akiknek meggyőződése, hogy szükség van erdeink állékonyságának és sokoldalú igényt kielégítő képességének növelésére.

 (8) Rendszeres kapcsolattartás és aktív együttműködés a PRO SILVA EUROPA szövetséggel és nemzeti szervezeteivel.

 (9) Kiterjedt tudatformáló PR (közönségkapcsolati) tevékenység.

(10)Tervezés, tanácsadás, oktatás, szervezés a tevékenységi kör teljes területén.

 (11)Széleskörű együttműködés a társtudományok képviselőivel és azok szervezeteivel.

 (12) A természetközeli erdőgazdálkodás alapfeltételének minősülő harmónia megőrzésének ill. visszaállításának elősegítése az erdő egésze és az antropogén hatásra túlnépesedésre hajlamos nagyvadállomány között.

 (13) Az élő természet, ezen belül az erdők védelmének elősegítése.

**4. §.**

 **A PRO SILVA jogi alapja**

 (1)A PRO SILVA az egyesülési jogról, a közhasznú jogállásról, valamint a civil szervezetek működéséről és támogatásáról **szóló** 2011. évi CLXXV. törvény (továbbiakban: **Civil tv.**) szerint működő egyesület.

 (2) A PRO SILVA szolgáltatásaiból tagjain kívül más is részesülhet.

 (3) A PRO SILVA vállalkozási tevékenységet csak céljainak megvalósítása érdekében - azokat nem veszélyeztetve - végez. Gazdálkodása során elért eredményét nem osztja fel, azt kizárólag az Alapszabályban meghatározott tevékenységére fordítja.

 (4) A PRO SILVA közvetlen politikai tevékenységet nem folytat, szervezete pártoktól független, támogatást tőlük nem fogad el és részükre nem nyújt, országgyűlési és megyei önkormányzati képviselőt nem állít és nem támogat.

 (5) A Közgyűlés és az Elnökség határozatait írásban rögzíti. Határozatait az érintettekkel írásban közli, és a saját honlapján nyilvánosságra hozza.

 (6) A PRO SILVA működéséről, éves költségvetéséről és szolgáltatásainak igénybevételi módjáról évente egy alkalommal beszámolót tesz közzé a jogszabályi előírások szerint.

 (7) A PRO SILVA működésével kapcsolatban keletkezett irataiba bárki betekinthet, azokat az irattározás helyszínén (Egyesület székhelye) tanulmányozhatja. Ez iránti igényt az Egyesület Elnökének szóban vagy írásban kell jelezni, aki az igénylővel egyeztetett időpontban egy Elnökségi tag jelenlétében biztosítja a betekintést. Az iratbetekintés során lehetővé kell tenni a közérdekű adatok megismerését és tiszteletben kell tartani a személyes adatok az információs önrendelkezési jogról és az információszabadságról szóló jogszabályok rendelkezései szerint.

**II. A TAGSÁGI VISZONY KELETKEZÉSE, TARTALMA ÉS MEGSZŰNÉSE**

**5. §.**

 **A PRO SILVA tagjai.**

(1) A PRO SILVA tagja lehet:

 - alapító tag

 - rendes tag

 - támogató tag

 - örökös tiszteletbeli tag

 - örökös tiszteletbeli elnök

 (2) **Alapító tag** az a nagykorú, magyar állampolgár, aki a PRO SILVA alapításában részt vett.

 (3) **Rendes tag** az a nagykorú magyar állampolgár, aki belépési szándékát írásban jelezte, és azt az Elnökség - két alapító tag javaslatának alapján - elfogadta.

 (4) **Örökös tiszteletbeli tag** lehet az a nagykorú külföldi, vagy magyar állampolgár, akinek a munkássága elismeréseként az Elnökség ezt a címet adományozza. A tiszteletbeli tag nem köteles tagdíjat fizetni.

 (5) **Támogató tag** lehet az a 14 év feletti magyar állampolgár, aki a természetes folyamatokra alapozott erdőgazdálkodás híve, és törekszik a PRO SILVA szemléletének, alapelveinek és gyakorlati módszereinek megismerésére, valamint a PRO SILVA tevékenységének elősegítésére. Felvételéről – írásban jelzett belépési szándéka alapján – az Elnökség határoz. A támogató tag a Pro Silva tisztségviselője nem lehet, szavazati joggal nem rendelkezik. A támogató tag külön határozattal megállapított kedvezményes tagdíjat fizet.

 (6) **Örökös tiszteletbeli elnök** az a magyar állampolgár lehet, aki legalább két ciklusban megszakítás nélkül volt a PRO SILVA Elnöke, és akinek munkássága elismeréseként az Elnökség javaslatára a Közgyűlés ezt a címet adományozza. Az örökös tiszteletbeli elnököt Közgyűlés határozatlan időtartamra választja. Megválasztásához a Közgyűlés egyszerű többséggel meghozott határozat szükséges. Az Örökös tiszteletbeli elnök nem köteles tagdíjat fizetni. A PRO SILVA Örökös tiszteletbeli elnöke címet egyidejűleg csak egy fő viselheti.

**6. §.**

 **A PRO SILVA tagok jogai.**

A PRO SILVA minden tagja jogosult:

(1) részt venni a PRO SILVA rendezvényein, szavazatával - a Támogató tag kivételével - minden közös döntésre bocsátott kérdésben véleményt nyilvánítani, illetve dönteni;

 (2) a PRO SILVA céljainak elérése érdekében bármelyik szerve elé javaslatot előterjeszteni;

 (3) tájékoztatást kérni és kapni a PRO SILVA mindennemű tevékenységéről, működéséről és anyagi helyzetéről;

 (4) a PRO SILVA információs anyagát és minden más eszközét - az erre a célra külön megállapított szabályok szerint - igénybe venni és használni;

 (5) a tagsági viszony alapján járó minden kedvezményt az egyenlő jogok alapján igénybe venni;

 (6) kérni a PRO SILVA támogatását szakmai munkájának, javaslatainak és eredményeinek ismertetéséhez;

 (7) a PRO SILVA támogatását kérni szaktanulmányok folytatásához, továbbá szakmai előadáshoz és publikáláshoz;

 (8) a PRO SILVA minden alapító-, illetve rendes tagja, akivel szemben nem állnak fenn a Polgári Törvénykönyvről szóló 2013. évi V. törvény (továbbiakban: **Ptk**) 3:22. §-ában rögzített kizáró okok, megfelel a vezető tisztségviselőkkel szembeni követelményeknek, illetve vele szemben összeférhetetlenségi ok nem áll fenn, az Alapszabályban meghatározott feltételekkel a PRO SILVA bármely tisztségére megválasztható. Elnökké egy személy egymást követően legfeljebb három ciklusra választható meg.

 A Ptk. 3:22. § alapján a vezető tisztségviselővel szembeni követelmények és kizáró okok:

· Vezető tisztségviselő az a nagykorú személy lehet, akinek cselekvőképességét a tevékenysége ellátásához szükséges körben nem korlátozták.

· Ha a vezető tisztségviselő jogi személy, a jogi személy köteles kijelölni azt a természetes személyt, aki a vezető tisztségviselői feladatokat nevében ellátja. A vezető tisztségviselőkre vonatkozó szabályokat a kijelölt személyre is alkalmazni kell.

· A vezető tisztségviselő ügyvezetési feladatait személyesen köteles ellátni.

· Nem lehet vezető tisztségviselő az, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesült.

· Nem lehet vezető tisztségviselő az, akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nem lehet.

· Az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől.

**7. §.**

 **A PRO SILVA tagok kötelességei.**

 A PRO SILVA minden tagjának kötelessége:

(1) az Alapszabály előírásait betartani;

 (2) lehetőségeihez mérten részt venni az Egyesület célkitűzéseinek megvalósításában;

 (3) a PRO SILVA nevében történő nyilvános szereplés, vagy arra való hivatkozás esetén következetesen képviselni annak szellemiségét és alapelveit;

 (4) azon tagok esetében akiket tagdíjfizetési kötelezettség terhel, rendszeresen fizetni a tagdíjat. Az éves tagdíj megfizetésének határideje a vonatkozó év február 28-ik napja.

**8. §.**

 **A PRO SILVA tagsági viszony megszűnése.**

(1) A PRO SILVA tagság megszűnik:

 - kilépéssel,

 - felmondással,

 - kizárással,

 - törléssel,

 - a tag halálával,

 - a jogi személy megszűnésével.

 (2) Kilépéssel szűnik meg a tagsági viszony akkor, ha a PRO SILVA tag kilépését az Elnökség felé írásban bejelenti. A megszűnés napja a kérelem Elnökség részére történő megérkezésének napja.

 (4) Kizárásra fegyelmi eljárás során kerülhet sor. A kizáró határozattal szemben indított bírósági eljárásnak a kizárásra nézve halasztó hatálya van.

 (5) Törölni kell a PRO SILVA tagok sorából azt a tagot, aki tagdíjhátralékkal rendelkezik és tagdíjtartozását felszólítás ellenére sem fizeti meg.. Amennyiben a tag tagdíjfizetési kötelezettségének tárgyév február 28-ig nem tesz eleget, a PRO SILVA Elnöksége fizetésre szólítja fel, amelyet igazolható módon megküld tagnak és amelyben teljesítési póthatáridő is szerepel. Ezen póthatáridő eredménytelen eltelte esetén a PRO SILVA Elnöksége a tagsági jogviszonyt törli. Ezen szabályokat alkalmazni kell a már tagdíjtartozással rendelkező tagokkal szembeni eljárásra is.

**III. A PRO SILVA SZERVEZETE ÉS MŰKÖDÉSE**

**9. §.**

 **A PRO SILVA szervei**

A PRO SILVA szervei:

- a Közgyűlés,

 - az Elnökség,

 - az Ellenőrző Bizottság,

 - a Fegyelmi Bizottság,

 - a bizottságok,

 - a tanácsadó testület,

 - az alkalmazottak, titkárság.

**10. §.**

 **A Közgyűlés**

(1) A PRO SILVA legfőbb szerve a **Közgyűlés.** Szavazati joggal rendelkező tagjai a PRO SILVA alapító- és rendes tagjai, valamint az örökös tiszteletbeli tagjai és az örökös tiszteletbeli elnöke..

 (2) Közgyűlést évente kell tartani, de rendkívüli közgyűlést kell összehívni, ha azt a tagok egyharmada az ok és a cél megjelölésével írásban kéri az Elnöktől.

 (3) A Közgyűlés összehívásáról az Elnök gondoskodik a tagoknak legalább 8 (nyolc) nappal a Közgyűlés időpontja előtt elküldött írásbeli meghívó útján.

 A meghívónak tartalmaznia kell a Közgyűlés helyét, időpontját, napirendjét és – szükség szerint – a napirendhez kötődő írásos dokumentumokat.

 (4) A Közgyűlés nyilvános.

 (5) A Közgyűlés akkor határozatképes, ha azon a szavazóképes tagok több, mint fele jelen van. Ha a Közgyűlést határozatképtelenség miatt el kell halasztani, akkor az ugyanazon a napon későbbi időpontra összehívott megismételt Közgyűlés a megjelentek számára tekintet nélkül határozatképes az eredeti napirendben szereplő kérdésekben. Ezen tényt a meghívóban kifejezetten jelezni kell. Ezt a szabályt kell alkalmazni a PRO SILVA minden szervére, ha az Alapszabály másként nem rendelkezik. Ha valamely szavazásra általánosságban jogosult tag valamely ügyben nem szavazhat, őt az adott határozat meghozatalánál a határozatképesség megállapítása során figyelmen kívül kell hagyni. A határozatképességet minden határozathozatalnál vizsgálni kell.

 (6) A szavazás - a PRO SILVA tisztségviselők megválasztását is beleértve - nyílt, de indokolt esetben (személyiségi jogok védelme, vagy stratégiai döntések meghozatalakor) bármely tag javaslatára a közgyűlés egyszerű szótöbbséggel hozott döntése alapján az Elnök zárt ülést rendelhet el.

 Szavazati joga a támogató tagok kivételével minden más tagnak van.

 Ha a jelenlévő szavazóképes létszám egyharmada kéri, az Elnök köteles titkos szavazást elrendelni. Ez a szavazási szabály érvényes a PRO SILVA minden szervére.

 (7) A Közgyűlés a napirendben szereplő ügyekben dönt. Napirendben nem szereplő ügyet határozatképes Közgyűlés esetén a jelenlévő szavazati joggal rendelkező tagok háromnegyedének javaslatára lehet napirendre venni. A határozatképesség hiányában elhalasztott, majd ugyanazon a napon újra összehívott; valamint a rendkívüli Közgyűlés azonban csak azzal a kérdéssel foglalkozhat, amely a napirendben szerepel.

 (8) A Közgyűlés kizárólagos hatáskörébe tartozik:

 - az Alapszabály megállapítása és módosítása;

 - a PRO SILVA megszűnésének, más egyesülettel történő egyesülése és szétválásának elhatározása;

 - a PRO SILVA feloszlatása;

 - belépés egyesületi szövetségbe;

 - a vezető tisztségviselők megválasztása, visszahívása és díjazásának megállapítása (kivéve az Elnökség egyes tisztségeit)

 *-* az Ellenőrző Bizottság tagjainak megválasztása, visszahívásuk és díjazásuk megállapítása;

 - a tagdíj megállapítása;

 - az Elnökség és az Ellenőrző bizottság éves beszámolójának elfogadása;

 - a PRO SILVA éves költségvetési tervének és éves pénzügyi beszámolójának – ezen belül az ügyvezető szervnek az egyesület vagyoni helyzetéről szóló jelentésének – az elfogadása;

 - döntés a PRO SILVA tulajdonában lévő ingatlan elidegenítéséről.

 (9) A PRO SILVA (Elnöksége, Fegyelmi Bizottsága) által hozott döntések ellen a kézhezvételtől számított 15 (tizenöt) napon belül lehet a Közgyűléshez címzett fellebbezést a döntéshozó szervhez benyújtani, amely azt köteles az Elnökhöz továbbítani. A fellebbezéseket az Elnök terjeszti a Közgyűlés elé.

(10) A Közgyűlés döntéseit általában egyszerű szótöbbséggel hozza ez a szabály érvényes a PRO SILVA minden szervére, az alábbi kivételekkel:

a) Az Alapszabály módosításához a jelenlévő tagok háromnegyedes szótöbbséggel hozott határozata szükséges;

b) Az Egyesület céljának módosításához és az egyesület megszűnéséről szóló Közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges.

 Szavazategyenlőség esetén érvényes határozat nem hozható.

(11) A Közgyűlést az Elnök vezeti. A közgyűlési tisztségviselő, a levezető elnök, a szavazatszámlálók, illetve más személy megválasztására bármelyik tag javaslatot tehet. A közgyűlési tisztségviselők, a levezető elnök, a szavazatszámlálók megválasztásáról a Közgyűlés a szavazati joggal rendelkező jelenlévő tagok szótöbbségével határoz.

A közgyűlési határozat meghozatalakor nem szavazhat az,

*a)* akit a határozat kötelezettség vagy felelősség alól mentesít vagy a jogi személy terhére másfajta előnyben részesít;

*b)* akivel a határozat szerint szerződést kell kötni;

*c)* aki ellen a határozat alapján pert kell indítani;

*d)* akinek olyan hozzátartozója érdekelt a döntésben, aki a jogi személynek nem tagja vagy alapítója;

*e)* aki a döntésben érdekelt más szervezettel többségi befolyáson alapuló kapcsolatban áll; vagy

*f)* aki egyébként személyesen érdekelt a döntésben.

 Nem minősül előnynek a bárki által megkötés nélkül igénybe vehető nem pénzbeli szolgáltatás, illetve az Egyesület által tagjának, a tagsági jogviszony alapján nyújtott, Alapszabálynak megfelelő cél szerinti juttatás.

A Közgyűlésen hozott határozatokat a szavazatszámlálók jelentése alapján a levezető elnök szóban kihirdeti.

 A Közgyűlésekről jegyzőkönyvet kell vezetni, amely tartalmazza a Közgyűlés helyét, időpontját, továbbá a jelenléti ívre utalással fel kell sorolni a Közgyűlésen megjelent személyeket. A jegyzőkönyvben fel kell tüntetni a javasolt illetve elfogadott napirendet, az egyes napirendi pontokkal kapcsolatban hozott határozatokat, a határozat(ok) tartalmát, időpontját és hatályát, illetve a döntést támogatók és ellenzők arányát név szerint. A jegyzőkönyv vezetéséről az Elnök gondoskodik. A jegyzőkönyvet a Közgyűlés elnöke, a jegyzőkönyvvezetőnek megválasztott személy és a Közgyűlés tagjai közül választott legalább két hitelesítő aláírásával hitelesíti.

(12) Az éves beszámolót legkésőbb a tárgyévet követő május 31-ig tartó ülésre be kell terjeszteni és el kell fogadni. A beszámoló fő adatait a meghívóhoz mellékelni kell és legalább 15 (tizenöt) nappal az ülés előtt meg kell küldeni a tagoknak.

A PRO SILVA az elfogadott beszámolót a Civil tv. 30. §-a szerint köteles letétbe helyezni és közzétenni. A PRO SILVA e kötelezettségének a civil szervezetek bírósági nyilvántartásáról és az ezzel összefüggő eljárási szabályokról szóló törvényben meghatározott módon tesz eleget, valamint adatainak lekérdezését a Civil Információs Portál számára lehetővé teszi.

A PRO SILVA beszámolójára egyebekben a számvitelről szóló törvény, valamint az annak felhatalmazása alapján kiadott kormányrendelet előírásait kell alkalmazni.

**11. §**

 **A PRO SILVA Elnöksége**

(1) Az Elnökség 12 (tizenkét) tagból áll. Tagjai az Elnök, az Örökös tiszteletbeli elnök az alelnök, a főtitkár és 8 (nyolc) elnökségi tag.

 (2) A megválasztott Elnökség saját hatáskörében, választás útján dönt az elnökségi tagok tisztségeinek meghatározásáról és elosztásáról.

 (3) Az Elnökség a PRO SILVA ügyintéző és képviseleti szerve. Az Elnökség feladatait az Alapszabálynak és a Közgyűlés határozatainak megfelelően végzi. Az Elnökség jogosult dönteni minden olyan kérdésben, amelyet az Alapszabály nem utal a Közgyűlés, illetve más szerv hatáskörébe.

(4) Az Elnökség kizárólagos hatáskörébe tartozik:

*-* az Egyesület napi ügyeinek vitele, az ügyvezetés hatáskörébe tartozó ügyekben a döntések meghozatala;

*-* a beszámolók előkészítése és azoknak a Közgyűlés elé terjesztése;

*-* az éves költségvetés elkészítése és annak a Közgyűlés elé terjesztése;

*-* az egyesületi vagyon kezelése, a vagyon felhasználására és befektetésére vonatkozó, a közgyűlés hatáskörébe nem tartozó döntések meghozatala és végrehajtása;

*-* az Egyesület jogszabály és az alapszabály szerinti szervei megalakításának és a tisztségviselők megválasztásának előkészítése;

*-* a Közgyűlés összehívása, a tagság és az Egyesület szerveinek értesítése;

*-* az összehívott Közgyűlés napirendi pontjainak meghatározása;

*-* részvétel a Közgyűlésen és válaszadás az Egyesülettel kapcsolatos kérdésekre;

*-* a tagság nyilvántartása;

*-* az Egyesület határozatainak, szervezeti okiratainak és egyéb könyveinek vezetése;

*-* az Egyesület működésével kapcsolatos iratok megőrzése;

*-* az Egyesületet érintő megszűnési ok fennállásának mindenkori vizsgálata és annak bekövetkezte esetén az e törvényben előírt intézkedések megtétele; és

*-* az Alapszabály felhatalmazása alapján a tag felvételéről való döntés;

 - a PRO SILVA egészére vonatkozó szabályzatok kiadása;

 - a PRO SILVA szervezeti egységeire vonatkozó szabályzatok jóváhagyása;

 - a PRO SILVA munkatervének jóváhagyása;

 - más szervezetekkel történő nemzetközi és országos szintű együttműködés

 jóváhagyása;

 - döntés a PRO SILVA költségvetésének - főösszegen belüli esetleges - átcsoportosításáról;

 - új szervezeti egység létesítése;

 - szervezeti egység vezetőségének, illetve a szervezeti egység működésének felfüggesztése;

 - alapítvány, gazdasági társaság létesítése illetve döntés ez utóbbi végelszámolással történő megszüntetéséről;

 - országos programok, kampányok és akciók jóváhagyása;

- a PRO SILVA mintaterületek és PRO SILVA bemutató területek nyilvántartásba vétele, illetve törlése.

 (5) Az Elnökség évente legalább 4 (négy) alkalommal ülésezik.

 Az elnökségi üléseket az Elnök hívja össze. Az Elnökség tagjai részére küldött meghívónak tartalmaznia kell az ülés helyét, időpontját, napirendjét és szükség szerint mellékelni kell a napirendhez tartozó írásos dokumentumokat is. A meghívót legalább 8 (nyolc) nappal az ülés előtt meg kell küldeni. Az Elnökség ülései nyilvánosak, de az elnök zárt ülést rendelhet el személyi jogok védelme, stratégiai döntések meghozatala, nemzetközi ügyek, külső pályázatok megtárgyalása érdekében. Az elnökségi ülésen tanácskozási joggal az Alapszabályban meghatározott személyek vehetnek részt. Az ülés határozatképes, ha a tagok több mint fele jelen van. Az Elnökség döntéseit egyszerű szótöbbséggel hozza. Szavazategyenlőség esetén az elnök szavazata dönt. Az Elnökség határozathozatalában nem vehet részt az a személy, aki vagy akinek a hozzátartozója a határozat alapján kötelezettség vagy felelősség alól mentesül, vagy bármely más előnyben részesül, illetve a megkötendő jogügyletben egyénként érdekelt.

 Az Elnökség üléseiről jegyzőkönyvet kell vezetni, amely tartalmazza az ülés időpontját, a napirendet. Külön nyilvántartás tartalmazza a határozat(ok) tartalmát, időpontját és hatályát, illetve a döntést támogatók és ellenzők nevét és arányát. A jegyzőkönyv vezetéséről az Elnök gondoskodik.

(6) A PRO SILVA-t az Elnök képviseli. Az Elnök eljárhat minden olyan ügyben, amelyet jogszabály, vagy az Alapszabály nem utal más szerv hatáskörébe. Az elnök egyes jogköreit az alelnökre, főtitkárra vagy az Elnökség többi tagjára,, átruházhatja.

(7) Az Örökös tiszteletbeli elnök az Elnökség tagja, az Elnök tanácsadója, aki az Elnökségben szavazati joggal rendelkezik.

(8) Nem lehet az Elnökség Elnöke, alelnöke, tagja az a személy, akivel szemben a vezető tisztségviselőkre vonatkozó kizáró ok áll fenn (Ptk. 3:22. §).

(9) Az Elnökség Elnöke, alelnöke vagy tagja, illetve az ennek jelölt személy köteles valamennyi érintett egyesületet előzetesen tájékoztatni arról, hogy ilyen tisztséget egyidejűleg más egyesületnél is betölt.

(10) Az Elnökség határozathozatalában nem vehet részt az a személy, aki vagy akinek közeli hozzátartozója a határozat alapján

*a)* kötelezettség vagy felelősség alól mentesül, vagy

*b)* bármilyen más előnyben részesül, illetve a megkötendő jogügyletben egyébként érdekelt.

Nem minősül előnynek a bárki által megkötés nélkül igénybe vehető nem pénzbeli szolgáltatás, illetve az egyesület által tagjának, a tagsági jogviszony alapján nyújtott, létesítő okiratnak megfelelő cél szerinti juttatás.

(11) Vezető szerv megnevezésen a továbbiakban a Közgyűlést és az Elnökséget kell együttesen érteni. Vezető tisztségviselő az Elnökség és az Ellenőrző Bizottság elnöke és tagjai.

(12) A PRO SILVA szervei által hozott döntések ellen (kivétel Elnökség és Fegyelmi Bizottság) a kézhezvételtől számított 15 (tizenöt) napon belül lehet az Elnökséghez címzett fellebbezést a döntéshozó szervnél benyújtani.

**12. §**

**A PRO SILVA Ellenőrző Bizottsága**

(1) A PRO SILVA működésének és gazdálkodásának ellenőrzését elkülönült felügyelő szerv, az Ellenőrző Bizottság végzi. Az Ellenőrző Bizottság tagjainak száma egytől három főig terjedhet.

 (2) Az Ellenőrző Bizottság tagjai más választott egyesületi tisztséget nem tölthetnek be. Nem lehet az Ellenőrző Bizottság elnöke vagy tagja, illetve könyvvizsgálója az a személy, akivel szemben a vezető tisztségviselőkre vonatkozó kizáró ok áll fenn (Ptk. 3:22. §), továbbá:

- a döntéshozó szerv, illetve az ügyvezető szerv elnöke vagy tagja (ide nem értve az Egyesület döntéshozó szervének azon tagjait, akik tisztséget nem töltenek be),

 - a PRO SILVA-val a megbízásán kívüli más tevékenység kifejtésére irányuló munkaviszonyban vagy munkavégzésre irányuló egyéb jogviszonyban áll, ha jogszabály másképp nem rendelkezik;

 - a PRO SILVA cél szerinti juttatásából részesül - kivéve a bárki által megkötés nélkül igénybe vehető nem pénzbeli szolgáltatásokat és a tagnak a tagsági jogviszony alapján nyújtott, az Alapszabálynak megfelelő cél szerinti juttatást, illetve

- az előbbiekben említett személyek közeli hozzátartozója.

(3) Az Ellenőrző Bizottság ellenőrzi a PRO SILVA működését és gazdálkodását. Ennek során a vezető tisztségviselőktől jelentést, a PRO SILVA munkavállalóitól pedig tájékoztatást vagy felvilágosítást kérhet, továbbá a PRO SILVA könyveibe és irataiba betekinthet, azokat megvizsgálhatja. Az Ellenőrző Bizottság elnöke vagy tagja a Közgyűlésen és az Elnökség ülésén tanácskozási joggal vesz részt.

(4) Az Ellenőrző Bizottság köteles az intézkedésre jogosult vezető szervet tájékoztatni és annak összehívását kezdeményezni, ha arról szerez tudomást, hogy

 - a PRO SILVA működése során olyan jogszabálysértés vagy a szervezet érdekeit egyébként súlyosan sértő esemény (mulasztás) történt, amelynek megszüntetése vagy következményeinek elhárítása, illetve enyhítése az intézkedésre jogosult vezetőszerv döntését teszi szükségessé;

 - a vezető tisztségviselők felelősségét megalapozó tény merült fel.

 Az intézkedésre jogosult vezető szervet az Ellenőrző Bizottság indítványára - annak megtételétől számított harminc napon belül - össze kell hívni. E határidő eredménytelen eltelte esetén a vezetőszerv összehívására az Ellenőrző Bizottság is jogosult.

 Ha az arra jogosult szerv a törvényes működés helyreállítása érdekében szükséges intézkedéseket nem teszi meg, az Ellenőrző Bizottság köteles haladéktalanul értesíteni a törvényességi felügyeletet ellátó szervet.

 (5) Az ellenőrzés tapasztalatairól az Ellenőrző Bizottság elnöke évente beszámol a Közgyűlésnek. A PRO SILVA éves beszámolóját s a közhasznúsági jelentést az Ellenőrző Bizottság köteles előzetesen megvizsgálni és ennek eredményéről a Közgyűlésnek beszámolni.

**13. §**

**A PRO SILVA Fegyelmi Bizottsága**

(1) A Fegyelmi Bizottság tagjainak száma egytől három főig terjedhet. Emellett a Közgyűlés 1-2 póttagot is választhat. A Fegyelmi Bizottság tagjai más PRO SILVA tisztséget nem tölthetnek be. Amennyiben a Fegyelmi Bizottság valamely tagja akadályoztatva van, a Fegyelmi Bizottság elnöke póttagot kér fel feladatainak ellátására.

 (2) A Fegyelmi Bizottság feladata a Közgyűlés által elfogadott Fegyelmi Szabályzat alapján a fegyelmi eljárást lefolytatni és a fegyelmi határozatot meghozni.

 (3) A Fegyelmi Bizottságtagja az a nagykorú személy lehet, akinek cselekvőképességét a tevékenysége ellátásához szükséges körben nem korlátozták.

(4) A Fegyelmi Bizottság tagjai más választott egyesületi tisztséget nem tölthetnek be. Nem lehet a Fegyelmi Bizottság elnöke vagy tagja, illetve könyvvizsgálója az a személy, aki:

- a döntéshozó szerv, illetve az ügyvezető szerv elnöke vagy tagja (ide nem értve az egyesület döntéshozó szervének azon tagjait, akik tisztséget nem töltenek be),

- a PRO SILVA-val a megbízásán kívüli más tevékenység kifejtésére irányuló munkaviszonyban vagy munkavégzésre irányuló egyéb jogviszonyban áll, ha jogszabály másképp nem rendelkezik;

- a PRO SILVA cél szerinti juttatásából részesül - kivéve a bárki által megkötés nélkül igénybe vehető nem pénzbeli szolgáltatásokat és a tagnak a tagsági jogviszony alapján nyújtott, az Alapszabálynak megfelelő cél szerinti juttatást, illetve;

 - az előbbiekben említett személyek közeli hozzátartozója.

**14. §**

 **A PRO SILVA Bizottságai**

(1) Egy-egy feladat elvégzésére, megszervezésére, álláspont kialakítására az Elnökség állandó, vagy ideiglenes bizottságot hozhat létre. Az Elnökség a bizottság megalakításakor meghatározza a bizottság feladatkörét és működési szabályait.

 Amennyiben a bizottság működésére már nincs szükség, vagy a PRO SILVA Alapszabályával és célkitűzéseivel ellentétes álláspontot képvisel, akkor azt az Elnökség megszüntetheti.

(2) A PRO SILVA Elnöksége szükség szerint Tanácsadó Testületet hozhat létre.

**15. §**

**A PRO SILVA alkalmazottak, titkárság**

 (1) Célkitűzéseinek megvalósítása érdekében a PRO SILVA alkalmazottakat foglalkoztathat.

(2) A munkáltatói jogokat az Elnök, az alkalmazottakkal kapcsolatos munkáltatói jogokat pedig az Elnökség által kinevezett személy gyakorolja.

(3) A PRO SILVA országos szervezési és igazgatási ügyeinek segítése érdekében az Elnökség Titkárságot állíthat fel. Ennek szervezeti rendjét és működési szabályait külön szervezeti és működési szabályzat határozza meg, amelyet az Elnökség hagy jóvá.

**IV. A PRO SILVA VAGYONA ÉS GAZDÁLKODÁSA**

 **16. §**

(1) A PRO SILVA vagyonának forrása:

 - a tagok által fizetett tagdíj;

 - állami támogatás;

 - a hazai és külföldi szervezetektől, magánszemélyektől származó támogatás,

 hagyaték;

 - a PRO SILVA szakmai tevékenységének jövedelme;

 - a PRO SILVA vagyonának hozadéka;

 - egyéb bevételek.

 (2) Pénzeszközeivel történő gazdálkodására a PRO SILVA éves költségvetést készít. A költségvetés elkészítéséről és előterjesztéséről az Ellenőrző Bizottság javaslata alapján az Elnök gondoskodik, azt a Közgyűlés hagyja jóvá. A költségvetés végrehajtását az Ellenőrző Bizottság folyamatosan figyelemmel kíséri, ellenőrzi. A költségvetéssel kapcsolatos felelős számadásra kötelezettek felmentése a Közgyűlés hatáskörébe tartozik.

 (3) A PRO SILVA gazdálkodásának részletes szabályait külön szabályzat(ok) tartalmazzák, amelyeket az Elnökség készít el.

(4) A PRO SILVA vagyona fel nem osztható és el nem ajándékozható.

 (5) A PRO SILVA tartozásaiért saját vagyonának erejéig felel.

 (6) A PRO SILVA saját vezető tisztségviselőit, a támogatót, az önkéntest, valamint e személyek közeli hozzátartozóját - a bárki által megkötés nélkül igénybe vehető szolgáltatások, illetve a PRO SILVA által tagjának a tagsági jogviszony alapján nyújtott, létesítő okiratnak megfelelő juttatások kivételével - cél szerinti juttatásban nem részesítheti.

**V. A PRO SILVA KIADVÁNYAI, ARCHÍVUMA**

**17. §**

 (1) A PRO SILVA céljainak hathatós előmozdítására, PRO SILVA tagok közötti információáramlás elősegítésére, az elméleti ismeretek gyarapítása érdekében, valamint az ország lakosságának szakszerű tájékoztatására kiadványokat jelentet meg.

 (2) A könyv vagy kiadvány szerzője, vagy szerkesztője tevékenysége során köteles a PRO SILVA célkitűzéseit szolgálva szakmai igényességgel az Alapszabály előírásait és a művel szemben támasztott szakmai és etikai szempontokat betartani.

 (3) A PRO SILVA működésének fontos dokumentumait archívumba rendezve őrzi meg.

 **VI. A PRO SILVA KITÜNTETÉSEI**

**18. §**

(1) A PRO SILVA által kitűzött célok elérése érdekében kiemelkedő munkát végző személyek, illetve a folyamatos erdőborítást biztosító erdőgazdálkodás területén kifejtett szakmai, tudományos munkásság elismerésére a PRO SILVA kitüntetéseket alapíthat.

 A kitüntetésekről és azok adományozási szabályairól külön szabályok rendelkeznek.

 (2) Kitüntetés alapítására a Közgyűlés jogosult, az Elnökség javaslata alapján.

 (3) A Fegyelmi Bizottság határozatával megvonhatja a kitüntetést attól, aki súlyosan vét a PRO SILVA ellen.

 **19. §**

**PRO SILVA elismerő oklevél**

(1) A PRO SILVA elismerő oklevelet adományozhat minden olyan tagjának vagy tagsággal nem rendelkező magánszemélynek, illetve jogi személynek, aki tevékenységével elősegíti a PRO SILVA szemlélet hazai vagy nemzetközi terjesztését, vagy saját területén mintaértékű PRO SILVA tevékenységet folytat.

**Roth Gyula emlékérem**

 (2) A PRO SILVA Roth Gyula emlékérem kitüntetésben részesülhetnek azon élő, hazai és külföldi természetes személyek, akiknek életműve a névadó szellemiségéhez méltó teljesítményt mutat fel. Kiemelkedő szellemi és gyakorlati tevékenységükkel nagyban hozzájárultak a PRO SILVA alapelvei szerinti erdőgazdálkodás, illetve a természetvédelem fejlesztéséhez.

**VII. VEGYES RENDELKEZÉSEK**

**20. §**

A/ Jogszabályt, Alapszabályt vagy a közgyűlési határozatot sértő, vagy a PRO SILVA céljával összeegyeztethetetlen tagi magatartás esetén alkalmazható jogkövetkezmények és a taggal szembeni eljárás szabályai (Ptk. 3:71. § (1) bekezdés c) pontja alapján)

(1) A jogszabályt, az Alapszabályt vagy a közgyűlési határozatot sértő, vagy a PRO SILVA céljával összeegyeztethetetlen tagi magatartás esetén alkalmazható jogkövetkezmények a figyelmeztetés és a PRO SILVA rendezvényétől, illetve rendezvényeitől történő eltiltás legfeljebb egy év időtartamra.

(2) A jogszabályt, az Alapszabályt vagy közgyűlési határozatot sértő, vagy a PRO SILVA céljával összeegyeztethetetlen tagi magatartás miatt jogkövetkezmény alkalmazására irányuló eljárást az elnök javaslatára a közgyűlés rendeli el.

(3) A jogkövetkezmény alkalmazására irányuló eljárásban az érintett egyesületi tagot az Elnök, vagy a Közgyűlés által e feladatra kijelölt más személy (továbbiakban: **vizsgáló**) jegyzőkönyv felvétele mellett meghallgatja.

(4) A vizsgáló jegyzőkönyv felvétele mellett meghallgatja továbbá azokat a személyeket is, akik az ügyre tartozó bizonyítandó tényekről tudomással bírnak. A vizsgáló okiratokat szerez be, tisztázza a tényállást, és a rendelkezésre álló bizonyítékok alapján 30 (harminc) napon belül elkészíti a Közgyűléshez címzett határozati javaslatát.

(5) A határozati javaslat elkészítésétől számított 15 (tizenöt) napon belül az Elnök köteles összehívni a Közgyűlést. A Közgyűlés megtárgyalja a vizsgáló által jogkövetkezmény alkalmazása tárgyában hozott határozati javaslatot.

(6) A vizsgálat adatainak ismeretében bármely tag indítványozhatja a határozati javaslat módosítását, illetve a módosított tartalmú határozati javaslat elfogadását.

(7) Az összehívott Közgyűlés a megvitatott illetve módosított határozati javaslatról az ügy megtárgyalását követően nyomban határoz.

(8) A Közgyűlés az taggal szemben hátrányos jogkövetkezményként – fentieknek megfelelően – figyelmeztetést, a PRO SILVA valamely rendezvényétől illetve rendezvényeitől legfeljebb egy év időtartamra eltiltást alkalmazhatja.

(9) A jogkövetkezmény alkalmazásáról rendelkező közgyűlési határozatban fel kell tüntetni a jogorvoslati jogra vonatkozó tájékoztatást. A jogkövetkezmény alkalmazásáról rendelkező közgyűlési határozatot meg kell indokolni. A határozatot a taggal írásban közölni kell.

(10) A hátrányos jogkövetkezménnyel sújtott tag a PRO SILVA székhelye szerinti illetékes törvényszéktől kérheti a közgyűlési határozat felülvizsgálatát.

 B/ A tag kizárása (Ptk. 3:70. § alapján)

(1) A tagnak a jogszabályt, az Alapszabályt vagy közgyűlési határozatát súlyosan vagy ismételten sértő magatartása esetén a Közgyűlés – bármely egyesületi tag vagy egyesületi szerv kezdeményezésére – a taggal szemben kizárási eljárást folytathat le.

(2) A tag kizárására irányuló kezdeményezést az Elnökséghez kell bejelenteni. A bejelentett kezdeményezést az Elnök terjeszti a Közgyűlés elé. A kizárásra irányuló eljárás megindítását a közgyűlés határozattal rendeli el. A kizárás elrendelésére irányuló eljárásban a személyek meghallgatására, a tényállás tisztázására, a jegyzőkönyv felvételére, a határozati javaslat előterjesztésére, megtárgyalására, és a határozathozatalra a 20. § A/ pontban foglaltak az irányadóak.

(3) A tag kizárását kimondó határozatot írásba kell foglalni és indokolással kell ellátni, az indokolásnak tartalmaznia kell a kizárás alapjául szolgáló tényeket és bizonyítékokat, továbbá a jogorvoslati lehetőségekről való tájékoztatást. A határozatot a taggal írásban közölni kell.

(4) A kizárásról rendelkező határozattal szemben fellebbezésnek helye nincs, a kizárt tag a PRO SILVA székhelye szerint illetékes törvényszéktől kérheti a közgyűlési határozat felülvizsgálatát.

 **21. §**

**A PRO SILVA megszűnése**

Jogutódlással történő megszűnés:

A PRO SILVA más jogi személlyé nem alakulhat át, csak egyesülettel egyesülhet és csak egyesületekre válhat szét.

A jogutód nélküli megszűnés okai:

(1) Az Egyesület megszűnik, ha:

- megszűnése meghatározott feltétel bekövetkezéséhez kötött és e feltétel bekövetkezett;

- a tagok vagy alapítók kimondják megszűnését; vagy

- az arra jogosult szerv megszünteti,

feltéve mindegyik fenti esetben, hogy az Egyesület vagyoni viszonyainak lezárására irányuló megfelelő eljárás lefolytatását követően a bíróság az Egyesületet a nyilvántartásból törli.

*-* az Egyesület megvalósította célját vagy az Egyesület céljának megvalósítása lehetetlenné vált, és új célt nem határoztak meg; vagy

*-* az Egyesület tagjainak száma hat hónapon keresztül nem éri el a tíz főt.

 (2) A PRO SILVA megszűnése (beleértve a feloszlást és feloszlatást is) esetén a PRO SILVA végelszámolás után megmaradt vagyona az Országos Erdészeti Egyesületre száll. Egyesülés miatt megszűnés esetén a PRO SILVA vagyona az egyesüléssel létrejött új egyesület tulajdonába megy át.

 (3) Ha a bíróság vagy a feloszlást kimondó közgyűlési határozat másként nem rendelkezik, a megszűnéssel kapcsolatos teendők ellátása a hivatalban lévő Elnökség feladata.

**22. §**

**Záró rendelkezések**

(1) Minden olyan vitás kérdésben, amelyről jelen Alapszabály nem rendelkezik, vagy rendelkezésének értelmezése vitatott, a Magyarország Alaptörvénye, illetve a Civil tv. rendelkezései az irányadók.

(2) Jelen Alapszabályt a PRO SILVA 2023. május ...-én tartott Közgyűlése fogadta el.

 Budapest, 2023. május .........